CELEX: 62018TN0661
Language: sl
Date: 2018-11-07 00:00:00
Title: Zadeva T-661/18: Tožba, vložena 7. novembra 2018 – Securitec/Komisija

21.1.2019   
            
            
               SL
            
            
               Uradni list Evropske unije
            
            
               C 25/46
            
         
      Tožba, vložena 7. novembra 2018 – Securitec/Komisija
      (Zadeva T-661/18)
      (2019/C 25/60)
      Jezik postopka: francoščina
      
         Stranki
      
      
         Tožeča stranka: Securitec (Livange, Luxemburg) (zastopnik: P. Peuvrel, odvetnik)
      
         Tožena stranka: Evropska komisija
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  to tožbo za razglasitev ničnosti sprejme tako, kot je;
               
            
                  —
               
               
                  ugotovi, da je ničnostna tožba utemeljena;
               
            
                  —
               
               
                  odločitev o zavrnitvi z dne 7. septembra 2018 posledično razglasi za nično;
               
            
                  —
               
               
                  razglasi za ničen tudi sklep Komisije z dne 17. septembra 2018;
               
            
                  —
               
               
                  naloži vse potrebne pravne obveznosti;
               
            
                  —
               
               
                  Komisiji naloži plačilo stroškov, ki so nastali v okviru te tožbe.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja tri razloge.
      
                  1.
               
               
                  Prvi tožbeni razlog: kršitev obveznosti obrazložitve, prvič, sklepa Komisije z dne 7. septembra 2018 o zavrnitvi ponudbe, ki jo je tožeča stranka vložila v okviru javnega razpisa št. HR/R1/PR/2017/059 z naslovom „Vzdrževanje varnostne infrastrukture v stavbah, ki so v uporabi in upravi Evropske komisije v Belgiji in Luksemburgu“ (UL 2018/S 209-476275), in drugič, odločitve z dne 17. septembra 2018, da se tožeči stranki zavrne predložitev pojasnil, za katera je zaprosila v zvezi z zgoraj navedenim javnim razpisom. V sklepu o zavrnitvi ponudbe tožeče stranke je namreč navedeno le, da v ponudbi ni navedena najnižja cena, čeprav cenovno merilo v skladu z razpisno dokumentacijo ni bilo edino merilo za oddajo javnega naročila. Nezadostnost obrazložitve je tolikšna, kot da gre za neobrazložitev, zato je treba sklep razglasiti za ničen.
               
            
                  2.
               
               
                  Drugi tožbeni razlog: zakonitost izpodbijanega sklepa. Tožeča stranka v zvezi s tem trdi, da merilo najnižje cene ni bilo edino in da je morala biti izbrana ponudba tudi pravilna in skladna. Tožeča stranka pa meni, da subjekt, ki je bil izbran na javnem razpisu, ni imel certifikata NEDAP, ki je bil zahtevan z razpisno dokumentacijo. Zato oddaja javnega naročila tej družbi ni bila pravilna in je torej treba izpodbijana sklep in odločitev razglasiti za nična.
               
            
                  3.
               
               
                  Tretji tožbeni razlog: kršitev načela preglednosti, enakega obravnavanja in prepovedi diskriminaciji, ki naj bi bili storjeni z izpodbijanima sklepom in odločitvijo, zlasti glede na nesorazmerno zahtevo minimalnega letnega prometa v višini 900 000 EUR za družbe, ki se prijavijo za del št. 4 v Luksemburgu, in neodgovor Komisije na dopis tožeče stranke z dne 28. junija 2018 v zvezi s tem.